CELEX: 32021R2065
Language: el
Date: 2021-08-25 00:00:00
Title: Κατ’ εξουσιοδότηση κανονισμός (ΕΕ) 2021/2065 της Επιτροπής της 25ης Αυγούστου 2021 για τη θέσπιση σχεδίου απορρίψεων για τους τύπους αλιείας καλκανιού στον Εύξεινο Πόντο

26.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 421/14
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/2065 ΤΗΣ ΕΠΙΤΡΟΠΗΣ
         της 25ης Αυγούστου 2021
         για τη θέσπιση σχεδίου απορρίψεων για τους τύπους αλιείας καλκανιού στον Εύξεινο Πόντο
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (1), και ιδίως το άρθρο 15 παράγραφος 6,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 1380/2013 αποσκοπεί στη σταδιακή εξάλειψη των απορρίψεων σε όλους τους τύπους αλιείας της Ένωσης, μέσω της θέσπισης υποχρέωσης εκφόρτωσης.
                  
               
                     (2)
                  
                  
                     Όσον αφορά τον Εύξεινο Πόντο, στο άρθρο 15 του κανονισμού (ΕΕ) αριθ. 1380/2013 θεσπίζεται υποχρέωση εκφόρτωσης για όλα τα αλιεύματα ειδών που υπόκεινται σε όρια. Σύμφωνα με το άρθρο 15 παράγραφος 1 στοιχείο δ) του κανονισμού (ΕΕ) αριθ. 1380/2013, η υποχρέωση εκφόρτωσης εφαρμόζεται σε είδη που προσδιορίζουν την αλιεία το αργότερο από την 1η Ιανουαρίου 2017. Το καλκάνι συγκαταλέγεται σε αυτά τα είδη.
                  
               
                     (3)
                  
                  
                     Στις 20 Οκτωβρίου 2016, η Επιτροπή εξέδωσε τον κατ’ εξουσιοδότηση κανονισμό (ΕΕ) 2017/87 (2) για τη θέσπιση σχεδίου απορρίψεων για τους τύπους αλιείας καλκανιού στον Εύξεινο Πόντο, με τον οποίο θεσπίστηκε εξαίρεση που συνδέεται με το ποσοστό επιβίωσης για το καλκάνι που αλιεύεται με στάσιμα απλάδια σταθεροποιημένα στον βυθό. Ο κανονισμός εφαρμόστηκε από την 1η Ιανουαρίου 2017 έως τις 31 Δεκεμβρίου 2019.
                  
               
                     (4)
                  
                  
                     Η Βουλγαρία και η Ρουμανία έχουν άμεσο διαχειριστικό συμφέρον στην αλιευτική εκμετάλλευση του καλκανιού στον Εύξεινο Πόντο. Στις 12 Φεβρουαρίου 2021, τα εν λόγω κράτη μέλη υπέβαλαν κοινή σύσταση στην Επιτροπή, ζητώντας την ανανέωση του σχεδίου απορρίψεων και της εξαίρεσης που συνδέεται με το ποσοστό επιβίωσης του καλκανιού που αλιεύεται με στάσιμα απλάδια σταθεροποιημένα στον βυθό στον Εύξεινο Πόντο. Στις 15 Ιουλίου 2021, τα εν λόγω κράτη μέλη υπέβαλαν επικαιροποιημένη κοινή σύσταση. Αρμόδιοι επιστημονικοί φορείς γνωμοδότησαν όσον αφορά τα υψηλά ποσοστά επιβίωσης του είδους αυτού.
                  
               
                     (5)
                  
                  
                     Η επιστημονική, τεχνική και οικονομική επιτροπή αλιείας (3) (στο εξής: ΕΤΟΕΑ) αξιολόγησε την επικαιροποιημένη κοινή σύσταση που υποβλήθηκε και σημείωσε ότι τα παρασχεθέντα στοιχεία θα πρέπει να βελτιωθούν. Η Επιτροπή αναγνωρίζει την ύπαρξη επιστημονικών μελετών (4) που καταδεικνύουν τα υψηλά ποσοστά επιβίωσης του καλκανιού που αλιεύεται από σκάφη τρίτων χωρών, τα οποία χρησιμοποιούν απλάδια δίχτυα στον Εύξεινο Πόντο. Δεδομένου ότι οι μελέτες αφορούν την ίδια θαλάσσια λεκάνη, τα ίδια είδη και τα ίδια εργαλεία με εκείνα που περιλαμβάνονται στην εξαίρεση που ζήτησαν η Βουλγαρία και η Ρουμανία, η Επιτροπή θεωρεί ότι οι εν λόγω μελέτες θα πρέπει να ληφθούν υπόψη για τους σκοπούς της εξαίρεσης.
                  
               
                     (6)
                  
                  
                     Με βάση τα επιστημονικά στοιχεία και την αξιολόγηση της ΕΤΟΕΑ, η εξαίρεση που συνδέεται με το ποσοστό επιβίωσης και επιτρέπεται βάσει του άρθρου 15 παράγραφος 4 στοιχείο β) του κανονισμού (ΕΕ) αριθ. 1380/2013 θα πρέπει να συμπεριληφθεί στον παρόντα κανονισμό για ένα έτος.
                  
               
                     (7)
                  
                  
                     Έως την 1η Μαΐου 2022, τα ενδιαφερόμενα κράτη μέλη θα πρέπει να υποβάλουν πρόσθετα στοιχεία σχετικά με τις εκτιμήσεις επιβίωσης όσον αφορά την αλιεία καλκανιού με απλάδια δίχτυα.
                  
               
                     (8)
                  
                  
                     Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στις συναφείς οικονομικές δραστηριότητες και στον προγραμματισμό της αλιευτικής περιόδου των σκαφών της Ένωσης, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Σύμφωνα με την κοινή σύσταση και λαμβανομένων υπόψη των χρονικών πλαισίων που καθορίζονται στο άρθρο 15 παράγραφος 1 του κανονισμού (ΕΕ) αριθ. 1380/2013, ο παρών κανονισμός θα πρέπει να εφαρμόζεται από την 1η Ιανουαρίου 2022,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Εφαρμογή της υποχρέωσης εκφόρτωσης
            Η υποχρέωση εκφόρτωσης που προβλέπεται στο άρθρο 15 παράγραφος 1 του κανονισμού (ΕΕ) αριθ. 1380/2013 εφαρμόζεται στον Εύξεινο Πόντο για τους τύπους αλιείας καλκανιού (Psetta maxima) που αλιεύεται με στάσιμα απλάδια σταθεροποιημένα στο βυθό (κωδικός εργαλείου (5) GNS), σύμφωνα με τον παρόντα κανονισμό.
         
         
            Άρθρο 2
            Ορισμός
            Για τους σκοπούς του παρόντος κανονισμού, με τον όρο «Εύξεινος Πόντος» νοούνται τα θαλάσσια ύδατα στη γεωγραφική υποπεριοχή 29 της Γενικής Επιτροπής Αλιείας για τη Μεσόγειο (ΓΕΑΜ), όπως ορίζεται στο παράρτημα I του κανονισμού (ΕΕ) αριθ. 1343/2011 του Ευρωπαϊκού Κοινοβουλίου και του Συμβουλίου (6).
         
         
            Άρθρο 3
            Εξαίρεση που συνδέεται με το ποσοστό επιβίωσης
            
               1.   Η εξαίρεση από την υποχρέωση εκφόρτωσης δυνάμει του άρθρου 15 παράγραφος 4 στοιχείο β) του κανονισμού (ΕΕ) αριθ. 1380/2013 για είδη τα οποία, σύμφωνα με τα επιστημονικά στοιχεία, εμφανίζουν υψηλά ποσοστά επιβίωσης εφαρμόζεται το 2022 για το καλκάνι (Psetta maxima) που αλιεύεται με στάσιμα απλάδια σταθεροποιημένα στον βυθό (GNS) στον Εύξεινο Πόντο.
            
            
               2.   Καλκάνι (Psetta maxima) που αλιεύεται υπό τις συνθήκες που αναφέρονται στην παράγραφο 1 ελευθερώνεται αμέσως στην περιοχή όπου αλιεύθηκε.
            
            
               3.   Έως την 1η Μαΐου 2022, τα κράτη μέλη που έχουν άμεσο διαχειριστικό συμφέρον στην αλιεία καλκανιού στον Εύξεινο Πόντο υποβάλλουν στην Επιτροπή πρόσθετα δεδομένα για τις εκτιμήσεις επιβίωσης σε σχέση με την αλιεία καλκανιού με απλάδια δίχτυα, καθώς και άλλα σχετικά επιστημονικά στοιχεία που δικαιολογούν την εξαίρεση που προβλέπεται στην παράγραφο 1. Η ΕΤΟΕΑ αξιολογεί τα εν λόγω δεδομένα έως τις 31 Ιουλίου 2022 το αργότερο.
            
         
         
            Άρθρο 4
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου έως τις 31 Δεκεμβρίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 25 Αυγούστου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 354 της 28.12.2013, σ. 22.
         
            (2)  Κατ’ εξουσιοδότηση κανονισμός (ΕΕ) 2017/87 της Επιτροπής, της 20ής Οκτωβρίου 2016, για τη θέσπιση σχεδίου απορρίψεων για τους τύπους αλιείας καλκανιού στον Εύξεινο Πόντο (ΕΕ L 14 της 18.1.2017, σ. 9).
         
            (3)  Reports of the Scientific, Technical and Economic Committee for Fisheries (STECF) — Evaluation of the landing obligation joint recommendations (STECF-21-05) 2021 [Εκθέσεις της επιστημονικής, τεχνικής και οικονομικής επιτροπής αλιείας (ΕΤΟΕΑ) — Αξιολόγηση των κοινών συστάσεων σχετικά με την υποχρέωση εκφόρτωσης (ΕΤΟΕΑ-21-05) 2021]. Υπηρεσία Εκδόσεων της Ευρωπαϊκής Ένωσης, Λουξεμβούργο. Διατίθεται στη διεύθυνση: https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (4)  Basaran, F. and N. Samsun, 2004, Survival rates of Black Sea Turbot (Psetta maxima maeotica, L. 1758) broodstock captured by gill nets from different depths and their adaptation culture conditions [Ποσοστά επιβίωσης αποθεμάτων καλκανιού υδατοκαλλιέργειας (Psetta maxima maeotica, L. 1758) στον Εύξεινο Πόντο, τα οποία αλιεύονται με απλάδια δίχτυα σε διαφορετικά βάθη, και προσαρμογή τους στις συνθήκες καλλιέργειας], Aquaculture International 12: 321-331, 2004· Giragosov, V. and A. Nikolayevna Khanaychenko, 2012, The State-of-Art of the Black Sea Turbot Spawning Population off Crimea (1998-2010) (Τρέχουσα κατάσταση του αναπαραγωγικού πληθυσμού του καλκανιού στα ανοιχτά της Κριμαίας, στον Εύξεινο Πόντο), Turkish Journal of Fisheries and Aquatic Sciences, September 2012, DOI: 10.4194/1303-2712-v12_2_25· Samsun, N. and F. Kalayci, 2005, Survival Rates of Black Sea Turbot (Scophthalmus maeoticus Pallas, 1811), Captured by Bottom Turbot Gillnets in Different Depths and Fishing, Seasons Between 1999 and 2004 [Ποσοστά επιβίωσης του καλκανιού (Scophthalmus maeoticus Pallas, 1811) στον Εύξεινο Πόντο, το οποίο αλιεύεται με στάσιμα απλάδια σταθεροποιημένα στον βυθό σε διαφορετικά βάθη, κατά τις αλιευτικές περιόδους μεταξύ 1999 και 2004], Turkish Journal of Fisheries and Aquatic Sciences 5: 57-62 (2005).
         
            (5)  Οι κωδικοί αλιευτικών εργαλείων που χρησιμοποιούνται στον παρόντα κανονισμό παραπέμπουν στους κωδικούς του παραρτήματος XI του εκτελεστικού κανονισμού (ΕΕ) αριθ. 404/2011 της Επιτροπής για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής (ΕΕ L 112 της 30.4.2011, σ. 1). Για τα σκάφη των οποίων το ολικό μήκος είναι μικρότερο από 10 μέτρα, οι κωδικοί αλιευτικών εργαλείων που χρησιμοποιούνται στον παρόντα πίνακα παραπέμπουν στους κωδικούς ταξινόμησης αλιευτικών εργαλείων του Οργανισμού Τροφίμων και Γεωργίας των Ηνωμένων Εθνών (FAO).
         
            (6)  Κανονισμός (ΕΕ) αριθ. 1343/2011 του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, σχετικά με ορισμένες διατάξεις περί αλιείας στην περιοχή της συμφωνίας ΓΕΑΜ (Γενική Επιτροπή Αλιείας για τη Μεσόγειο) και την τροποποίηση του κανονισμού (ΕΚ) αριθ. 1967/2006 του Συμβουλίου σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα (ΕΕ L 347 της 30.12.2011, σ. 44).